Vreugde vir Reds ná 7 maer jare | Netwerk24
Deur Sportredaksie 03 Julie 2020 15:00
Die skrumskakel Tate McDermott het een van die Reds se drieë teen die Waratahs gedruk. Foto: Getty Images
Met dié sege het die Reds ook 'n wendroogte van sewe jaar teen die Waratahs verbreek.
Die wenspan het egter 'n paar benoude oomblikke beleef en veral hul vaskopstut, Taniela Tupou, was 'n verligte man toe die eindfluitjie blaas.
Tupou het sy span so byna die sege gekos met sy geniepsige en ongedissiplineerde spel.
In die tweede helfte het hy twee keer Waratah-spelers 'n stamp gegee nadat hulle klaar die bal weggeskop het.
Die tweede keer is hy deur die skeidsregter, Nic Berry, met 'n geelkaart van die veld afgestuur.
Dit was ongeveer 14 minute voor die einde en die Waratahs se losskakel Will Harrison het die daaropvolgende strafskop deur die pale gejaag om die telling met 26-26 gelykop te maak.
Met Tupou van die veld af vir tien minute, het die skaal swaar in die rigting van die Waratahs geswaai.
Die Waratahs het egter ook foute begaan n die Reds se losskakel, James O'Connor, het hulle duur daarvoor laat betaal.
O'Connor het in die laaste minute met twee strafskoppe pale toe geslaag om die oorwinning vir die Reds te verseker.
Hy het die skopwerk pale toe by die heelagter, Bryce Hegarty, wat so 'n bietjie skeef gekorrel het op die aand, oorgeneem.
Dit was 'n heel vermaaklike wedstryd, met albei spanne wat goeie oomblikke op die aanval beleef het.
Die Wallaby-kaptein, Michael Hooper, het maar so-so vertoon in die Waratahs se nederlaag teen die Reds. Foto: Getty Images
Vir die wenspan het hul skrumskakel, Tate McDermott, veral in die eerste helfte kookwater vertoon.
Die jong Reds-agtsteman, Harry Wilson, was ook woelig en Tupou het, ten spyte van sy paar roekelose oomblikke, ook goed vertoon en het sy teenstander Angus Bell in die vaste skrums verniel.
James Ramm (regtervleuel) en James Maddocks (heelagter) het vir die verloorspan op die aanval geskitter.
Puntemakers: Reds 32: Drieë: Liam Wright, Filipo Daugunu, Tate McDermott, Harry Wilson. Doelskoppe: Bryce Hegarty (3). Strafdoele: James O'Connor (2). Waratahs 26: Drieë: Harry Johnson-Holmes, Jack Maddocks. Doelskoppe: Will Harrison (2). Strafdoele: Harrison (4).
• Daar word Saterdag nog 'n wedstryd in die Australiese reeks gespeel, met die Brumbies en die Rebels wat mekaar in Canberra die stryd aansê. Die wedstryd word van 11:00 op SuperSport 1 uitgesaai.